बेकाबू होकर पेड़ से टकराई गाड़ी, बाहर निकलने का मौका नहीं मिला; मृतकों में 3 एक ही परिवार के
Madhya Pradesh (MP) Harda Car Fire Accident - Follow Harda Family Accident Latest News, Headlines And Updates On Dainik Bhaskar. हरदा में बुधवार सुबह कार में आग लगने से 4 लोगों की मौत हो गई। इनमें से 3 एक ही परिवार के सदस्य थे। उनकी कार सुबह करीब 7 बजे टिमरनी थाना इलाके के पोखरनी गांव के पास बेकाबू होकर पेड़ से टकरा गई
हरदा में बुधवार सुबह कार में आग लगने से 4 लोगों की मौत हो गई। इनमें से 3 एक ही परिवार के सदस्य थे। उनकी कार सुबह करीब 7 बजे टिमरनी थाना इलाके के पोखरनी गांव के पास बेकाबू होकर पेड़ से टकरा गई। इसके बाद उसमें आग लग गई। गाड़ी में बैठे लोगों को बाहर निकलने का मौका ही नहीं मिला।
टिमरनी थाना प्रभारी सुशील पटेल ने बताया कि चारों शव बुरी तरह से जल गए हैं। कार बरकला चारखेड़ा गांव निवासी अखिलेश पिता महेश कुशवाहा के नाम से रजिस्टर्ड है। इसमें अखिलेश कुशवाहा, राकेश पिता महेश कुशवाहा, शिवानी पति राकेश कुशवाहा और आदर्श पिता गोलू चौधरी सवार थे। राकेश और अखिलेश सगे भाई थे। सभी बरकला चारखेड़ा गांव के ही रहने वाले थे और उनकी उम्र 25 से 30 वर्ष के बीच है। SP संजीव कुमार कंचन ने बताया कि जब तक लोग मौके पर पहुंचे, कार सवारों की मौत हो चुकी थी। शवों को पोस्टमॉर्टम के लिए टिमरनी अस्पताल भेजा गया।
शादी से फोटोग्राफी करके लौट रहे थे अखिलेश और आदर्श
बताया गया है कि राकेश कुशवाहा टिमरनी में रिलायंस पेट्रोल पंप पर काम करता था। उसका छोटा भाई अखिलेश बरकला चारखेड़ा में फोटो स्टूडियो चलाता था। उन्हीं के गांव का रहने वाला आदर्श चौधरी भी फोटोग्राफी का काम करता था। आदर्श और अखिलेश फोटोग्राफी का काम करने के लिए सीहोर के दीपगांव गए थे। वहां से बुधवार सुबह लौटते समय इन लोगों ने राकेश और उसकी पत्नी शिवानी को साथ ले लिया था। राकेश की 6 माह पूर्व ही नसरुल्लागंज निवासी शिवानी से शादी हुई थी।
प्रत्यक्षदर्शी बोला- बचाने गए तो लपटें हमारे ऊपर आने लगीं
प्रत्यक्षदर्शी जयप्रकाश पटवारे ने बताया, 'घटना करीब 7 बजे की है। घटनास्थल से मेरा घर 500 मीटर की दूरी पर है। गाड़ी पेड़ से तेज गति में टकराई और उसमें आग लग गई। मैं आया, तब तक कार के अंदर आग फैल गई थी। हमने कार के गेट खोलने की कोशिश की पर वो नहीं खुले। फिर हमने पीछे के कांच को पत्थर से तोड़ा। आग तेज होने की वजह से हमारे ऊपर भी लपटें आने लगीं। हम कार से दूर हो गए। फिर डायल 100 को कॉल किया।
एक साथ जलीं चार चिताएं
कार हादसे में मारे गए चारों लोगों के शवों का अंतिम संस्कार टिमरनी के मुक्तिधाम में एक साथ किया गया। राकेश और अखिलेश के पिता महेश कुशवाहा सब्जी बेचने का काम करते हैं। बताया गया है कि एक साल पहले ही परिवार ने लोन लेकर यह कार खरीदी थी। वहीं, आदर्श चौधरी के पिता गोलू चौधरी दूध का वाहन चलाते हैं। आदर्श उनके 2 बेटों में बड़ा था। वह अखिलेश कुशवाहा के साथ बीते एक साल से फोटोग्राफी का काम कर रहा था।
हादसे में इनकी गई जान
